Mars på Pluto

Selv om kalenderen snart sier mars og vår, tilsier ryktene at vi kan få noen kalde uker i vente. Vi har allerede hatt en ganske kald måned i februar, og har fått førstehåndserfaring med både snø, is og slaps! Det har blitt mye moro lek, og mange våte og glade barn. Vi har også hatt fokus på former og farger, samt begreper som *over, under, oppå og oppi.*

Den store interessen for dyr ser ikke ut til å gi seg med det første på Pluto, og vi hadde håpet å se litt flere dyr utendørs i mars. Med denne kulden som nå er meldt, kan det være vi må vente enda litt til. Men vi har jevnlige turer til både den økologiske gården og Jernaldergården og sjekker ut forholdene, og hesten og hønene på den økologiske gården har i det minste fått besøk av oss. Vi tenker at vi fortsetter med det i den kommende måneden, samtidig som vi har fokus på påske og nytt liv. Vi skal så vidt begynne og så litt frø, og forbereder oss til våren som forhåpentligvis kommer i april.

Vi ser en utrolig økende interesse for rollelek på avdelingen. Flere og flere av de «minste» er også med på å lage «middag» til oss flere ganger om dagen, og det er nå veldig mye rollelek i konstruksjonsleker som for eksempel klossebygging og Duplo. Vi fortsetter å legge til rette for god rollelek på avdelingen ved at den voksne er med i leken og at vi deler oss i mindre grupper. Samtidig ser vi den økte nødvendigheten av motorisk lek ute, fordi barna vokser til og trenger større rom å boltre seg på. Det vil være begrenset hvor lenge om gangen vi er ute når gradestokken stadig synker, men målet vårt er fremdeles å være ute minst en gang til dagen. Dere er veldig flinke til å ha med nok av ull og votter til barna, så det står ikke på klærne!

Siden vi nå er på denne siden av året, har vi begynt å se på barnegruppene til høsten. Det er seks barn fra Pluto som skal over på ”stor avdeling”, og til sammen 12 barn fra Neptun og Pluto. Vi ønsker å la dere foreldre vite hvor deres barn skal gå så raskt som mulig, men det er en stor kabal som skal gå opp, og foreløpig vet vi ikke så mye før uti mars og opptaket av nye barn er klart. Når det er klart hvordan avdelingene blir fra høsten av, kommer vi til å starte med forsiktig tilvenning hvor en av de ansatte på Pluto er med en liten gruppe inn på ”den nye avdelingen” et par timer i uken slik at de skal få en så trygg overgang som mulig. Mer informasjon om dette vil komme når vi vet litt mer ☺

Vi har også begynt å øve litt på å bli selvstendig i av- og påkledningen for de eldste barna, som vi vet er til stor hjelp på stor avdeling. Dere kan gjerne motivere barna til å prøve litt på dette hjemme også ☺

Julie blir borte seks dager i mars. Hun skal ha noen samlinger på universitetet, samt noen lesedager. Mimi kommer etter forelesning og tar senvakten de dagene Julie er borte (se planen for konkrete dager). Mimi går også inn i en 20% stilling etter endt praksis og vil jobbe mandager for Marianne. De mandagene Julie er borte, jobber Marianne ekstra.

Fredag 23. mars inviterer vi til påskefrokost i barnehagen. Vi stiller med frokost og kaffe fra kl. 08:00, og håper de av dere som har anledning har tid til å ta en liten matbit med oss. Senere på dagen arrangerer vi Påskeharefest for barna, hvor det blir fellessamling og kanskje et besøk fra påskeharen! Både voksne og barn kan gjerne kle seg i noe gult denne dagen for de som har :)

Vi minner allerede nå om at fotografen kommer fredag 20. april på formiddagen. 26. april blir det også dugnad i barnehagen. Mer informasjon fra FAU kommer.

Til slutt vil vi komme med et diskret hint at dersom det er noen som har lånt hjem barnehagen sine insektsnett til vognene hadde vi blitt veldig takknemlig over å få noen tilbake. Vi vet at flere har forsvunnet i vinden, men det kan allikevel være greit å sjekke om det tilfeldigvis skulle ligge noen hjemme hos dere :)

Vi har sendt ut lapper om påskeferie på mail og hengt opp papirutgave på plassene i garderoben. Det er fint om alle kan levere lappene, enten i papirutgave eller sende på mail til Julie eller Elin, inne **fredag 2. mars.** Vi minner om at barnehagen stenger kl. 12:00 onsdag 28. mars, og at det er planleggingsdag **tirsdag 3. april.**

**Hilsen fra Marianne, Barbro, Mimi og Julie**

|  |  |  |  |  |
| --- | --- | --- | --- | --- |
| **Mandag** | **Tirsdag** | **Onsdag** | **Torsdag** | **Fredag** |
| 26.  Bakedag/ utelek | 27.  Møtedag  Inne/utelek med Neptun | 28.  Grupper/ utelek | 1.  Turdag | 2.  Utelek/ tur  Varm lunch |
| 5.  Bakedag/ utelek | 6.  Møtedag  Inne/utelek med Neptun | 7.  Grupper/ utelek  *Mimi vikar* | 8.  Turdag  *Mimi vikar* | 9.  Utelek/ tur  Varm lunch |
| 12.  Bakedag/ utelek | 13.  Møtedag  Inne/utelek med Neptun | 14.  Grupper/ utelek | 15.  Turdag  *Mimi vikar* | 16.  Utelek/ tur  Varm lunch |
| 19.  Bakedag/ utelek  *Marianne jobber ekstra* | 20.  Møtedag  Inne/utelek med Neptun  *Mimi vikar* | 21.  Grupper/ utelek | 22.  Turdag | 23.  Påskefrokost  Påskeharefest |
| 26.  Påske-barnehage | 27.  Påske-barnehage | 28.  **Barnehagen stenger kl. 12:00** | 29.  **Skjærtorsdag**  **Barnehagen stengt** | 30.  **Langfredag**  **Barnehagen stengt** |
| 2.  **2. påskedag**  **Barnehagen stengt** | 3.  **Planleggings-dag**  **Barnehagen stengt** | 4.  Grupper/ utelek | 5.  Turdag | 6.  Utelek/ tur  Varm lunch |